Facebook trimmer Messenger med ny opdatering

Facebook har meddelt, at Messenger får en overhaling der skal gøre brugerfladen mere overskuelig og rydde ud i det rod, der har plaget app’en i længere tid. Stan Chudnovsky, der er vicedirektør for Messenger, beskriver Messenger 4 som en “ny, simplere” udgave af app’en. Det, der tidligere var otte-ni faner barberes ned til tre.

Messenger var oprindelig en integreret del af Facebook. Siden Messenger blev lanceret som en selvstændig app, er den bare vokset og vokset. Ud over chat tilbyder den også spil, bot-integration, videoopkald, Historier og meget, meget mere – og det er efterhånden blevet svært at grave sig ned til ældre beskeder.

I den nye Messenger 4 er alle samtaler placeret under sin egen fane. En anden fane er dedikeret til “People” og byder på både Historier og en liste over aktive venner. Den tredje fane er “Discover” og er i bund og grund en losseplads for alt det andet; deriblandt spil og bot-integrationer.

Chudnovsky fortæller, at der er flere forbedringer på vej, deriblandt en, i tiden så moderne, “dark mode”. Disse yderligere forbedringer bliver også en del af Messenger 4, men rulles ud løbende på et senere tidspunkt. Den nye Messenger bliver tilgængelig for alle i løbet af de næste uger. Se også Facebooks video ovenfor, hvor de viser de nye forbedringer i Messenger.

Facebook trimmer Messenger med ny opdatering